Folketing
2013-10-31

I det danske tilfælde betyder det bl.a., at hvis behandling kræver henvisning, vil det også være tilfældet for den udenlandske behandling. Derudover er der krav om forhåndsgodkendelse af refusion, hvis behandlingen kræver sygehusindlæggelse, eller hvis behandlingen kræver højt specialiseret udstyr. Loven stadfæster altså nogle grundlæggende rettigheder, og uanset at der ikke er den store patientmobilitet i dag, så findes der jo allerede nu tilfælde, hvor mennesker helt rimeligt ønsker at blive behandlet tæt på deres pårørende, som måske bor og arbejder i et andet land. Og da Europa er stort og åbent og vi sådan set ønsker, at borgerne skal kunne bevæge sig rundt, så er det jo heller ikke utænkeligt, at omfanget vil vokse i fremtiden. Og så er det godt at have rettighederne på plads. Udbygningen af Det Europæiske Fællesskab er en proces, der tager tid, et historisk samarbejde, som vi slet ikke er færdige med at folde ud. Med direktivet og dets implementering i dansk lov får vi rettighederne klargjort. Det er godt. Der vil i fremtiden utvivlsomt opstå spørgsmål om fortolkning.